Olav Totland

Olav Nikolai Totland (1904–1996) var en norsk prest og politiker for Arbeiderpartiet. Han var stortingsrepresentant fra Bergen 1967–1973.

Totland tok først handelsgymnas i 1922 og ble student i 1928. Han jobbet på kontor i tiden mellom 1922 og 1928. I studietiden var han klokker i St. Olav menighet i Bergen, en menighet uten kirke skilt ut fra Sandviken menighetOm St. Olavs menighet i Bergen Byleksikon. Han ble cand.theol. i 1934 og jobbet deretter som sekretær hos Bjørgvin bispedømme og som hjelpeprest i St. Olav til 1940. Han var hjelpeprest i Årstad kirke 1940–48, sokneprest i Bruvik i Hordaland 1948–1958, og fra 1959 var han sokneprest i Nykirken i Bergen til han gikk av for aldersgrensen i 1970.

Den politiske karrieren startet han i 1959 da han ble medlem av Bergen bystyre. Der var han i tre perioder fram til 1971. I 1965 ble han 1. varamann til Stortinget, og da Nils Langhelle døde i 1967, overtok han plassen etter ham fra 28. august 1967. Han ble gjenvalgt i neste periode fra 1969 til 1973. I de seks årene på Stortinget var han medlem av Justiskomiteen. Fra 1971 til 1987 var han medlem av Ekteskapslovutvalget. 

Foruten sine offentlige verv var han medlem av Kristne Arbeideres hovedstyre fra 1961, formann 1969-1972. Han var også sterkt engasjert i Blå Kors, som medlem av kretsstyret i Hordaland og i styret for sosialbygg og tilsynshjem. 

 Referanser 

 Eksterne lenker 


Kategori:Norske lutherske prester
Kategori:Ap-politikere
Kategori:Stortingsrepresentanter 1965–1969
Kategori:Stortingsrepresentanter 1969–1973
Kategori:Stortingsrepresentanter for Bergen
Kategori:Personer fra Bergen kommune